|  |  |
| --- | --- |
| Statsråd Jan Tore Sanner |  |
| Finansdepartementetpostmottak@fin.dep.no |  |
|  |  |
|  | B20-GC Krav Statsbudsjettet 2022 |
|  | Saksbehandler: Grete Crowo |
|  |  |
|  | Oslo 11. desember 2020 |

**FFOs krav til Statsbudsjettet 2022**

Funksjonshemmedes Fellesorganisasjon (FFO) er paraplyorganisasjon for 84 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. Allerede 24. august sendte vi over våre fire hovedkrav til regjeringen knyttet til statsbudsjettet for 2022:

1. **Sikre fremdrift i arbeidet med likestilling av mennesker med funksjonsnedsettelse**
2. **Likestilt og inkluderende arbeidsliv i et endret arbeidsmarked**
3. **Sikring av NAV-brukeres rettssikkerhet og kvalitetssikring av brukernes rettigheter: Etablering av NAV ombud**
4. **Oppfølging av BPA-utvalgets anbefalinger om en bedre BPA-ordning**

**Her følger FFOs krav til statsbudsjettet for 2022 på Finansdepartementets områder:**

* *FFO ber regjeringen gjennomføre en sektorovergripende reform for å få flere i arbeid, og at det gis økte bevilgninger til arbeidsrettede tiltak.*
* *FFO ber regjeringen vurdere en reduksjon i innslagspunktet for ressurskrevende tjenester, slik at fordelingen av kostnaden mellom kommune og stat blir mer lik.*
* *FFO ber regjeringen realisere Veikart for universell utforming av nærskolen 2020-2030, og sette av kr 200 mill. kroner i 2022, og samme sum årlig frem til 2030, øremerket dette formålet.*
* *FFO ber regjeringen om å ikke kutte ytterligere i rammen til Statped før kompetanseoverføringen innen spesialpedagogikk er gjennomført.*
* *FFO ber om at det i momskompensasjonsordningen for frivillige organisasjoner for 2022 bevilges 90% av momsutgifter for 2021. Vi ber om at ordningen samtidig gjøres om til en rettighetsfestet overslagsordning.*

En sektorovergripende reform for å få flere i arbeid

FFO vil for 2022 adressere til Finansdepartementet et krav knyttet til statens innsats for et mer likestilt- og inkluderende arbeidsliv[[1]](#footnote-2). Vi mener det er behov for en langt tyngre og sektorovergripende innsats for at flere skal komme i jobb. Finansdepartementet bør sikre tilstrekkelig bevilgninger som virkelig er med på å øke sysselsettingen for grupper som står utenfor arbeidslivet. Flere må ansettes i varige jobber.

Med en sektorovergripende reform mener vi at helse-, utdanning- og arbeids- og velferdssektoren må involveres forpliktende og likeverdig politisk, faglig og administrativt, samt på tjenestesiden – både når det gjelder planlegging og gjennomføring. Det må videre legges til grunn et oppvekst- og livsfaseperspektiv.

Aktører som har ansvar for deler av et kompetanse- og/eller arbeidskvalifiseringsløp i barns- og unges oppvekst, samt ansvar for oppfølging av voksne arbeidssøkere og arbeidstakere, må gjennom samarbeid sikre gode overganger mellom ulike faser. Den enkelte bør sikres et slags «pakkeforløp» for å komme i jobb – helt fra barndommen for barn som har funksjonsnedsettelse i oppveksten. Statsbudsjettet må legge til rette for gjennomføringen av en slik reform.

Regjeringen tar selv til orde for at det er behov for en helhetlig politikk for å forebygge utenforskap og fremme inkludering av flere i arbeids- og samfunnsliv, og den varsler i Prop. 1 S (2020-2021) om en ny Stortingsmelding våren 2021 om utenforskap og inkludering i arbeids- og samfunnsliv. Vi forventer at personer med funksjonsnedsettelse blir en av målgruppene i denne politiske satsningen.

En forsterket innsats for å få flere i jobb krever økte bevilgninger til arbeidsrettede tiltak i 2022. FFO frykter at arbeidsmarkedet så langt fram fortsatt er preget av de negative virkningene fra covid-19 pandemien, og det er en reell fare for at den nye ledigheten etter mars 2020 har fått bitt seg fast. Spesielt er vi bekymret for at personer med funksjonsnedsettelser som allerede strevde med å komme inn i arbeidslivet før koronakrisen, fortsatt er uten arbeid eller ikke har kommet inn i en trygg og varig arbeidssituasjon.

Vi mener det blant annet må avsettes mye mer penger til midlertidig og varig lønnstilskudd i fremtidige budsjetter. I tillegg må staten investere langt mer i flere kvalifiserings- og utdanningstiltak, og det må innebære opplæringstilbud som er individuelt tilpasses personers ulike tilretteleggingsbehov. Vi ber også om at AAP-ordningen endres, og at det legges inn mer midler til forlenget AAP-periode for flere. Ut over dette må det det gjennom lovgivning og økonomiske insentiv sørges for at landets arbeidsbygninger blir universelt utformet, og herunder IKT og arbeidssystemer.

*På denne bakgrunn ber vi regjeringen igangsette en sektorovergripende reform for å få flere i arbeid, og at bevilgninger til arbeidsrettede tiltak økes.*

**Ressurskrevende tjenester**

Formålet med toppfinansieringsordningen er å sikre at tjenestemottakere som krever stor ressursinnsats fra det kommunale tjenesteapparatet får et best mulig tilbud, uavhengig av kommunens økonomiske situasjon. Kommunene får i dag kompensert 80 prosent av egne netto lønnsutgifter til helse- og omsorgstjenester over et visst innslagspunkt.

Innslagspunktet for ressurskrevende tjenester har økt jevnlig over flere år, og mer enn prisjusteringen. Det betyr at kostnaden ved ordningen øker for kommunene – som allerede bærer hoveddelen av denne. FFO mener dette er en for stor belastning for kommunene, som kan gå ut over tjenestetilbudet til brukerne i ordningen. Dette understøttes av KS. Det er den enkeltes rett å selv velge hvor og hvordan man vil bo, og retten til fullverdige tjenester i selvvalgt bolig vil bare kunne realiseres dersom staten overtar en større andel av kostnadene for ressurskrevende tjenester.

*FFO ber regjeringen vurdere en reduksjon i innslagspunktet for ressurskrevende tjenester, slik at fordelingen av kostnaden mellom kommune og stat blir mer lik[[2]](#footnote-3).*

Vi viser til at både Venstre, Kristelig Folkeparti og Fremskrittspartiet tidligere har gått inn for en slik reduksjon.

**Veikart universelt utformet nærskole 2030**

FNs bærekraftsmål 4 skal «sikre inkluderande, rettferdig og god utdanning og fremme moglegheiter for livslang læring». Norge har også vedtatt FN-konvensjonen om funksjonshemmedes rettigheter, der tilgang til skolebygg er en av forpliktelsene. Videre har CRPD-komiteen vært tydelig på at universell utforming av skolebygg må være høyt prioritert i regjeringens arbeid.

Mange skoler er ikke tilgjengelige for elever med funksjonsnedsettelse. Det er diskriminerende. FFOs viser i den forbindelse til rapporten: «Barrierer i det fysiske læringsmiljøet for elever med nedsatt funksjonsevne».

Rapporten bekrefter vår antagelse om at elever med funksjonsnedsettelse møter en rekke ulike barrierer i grunnskolen. Dette kan virke sosialt ekskluderende og kan bidra til at barn og unge med funksjonsnedsettelse får redusert sitt potensial for læring og utvikling. Rapporten viser at mye fortsatt gjenstår før skolene er universelt utformet og tilgjengelig for alle.

Universell utforming sikrer inkludering og gode læringsbetingelser for denne gruppen, men gir også gode gevinster for andre elever. Vi mener veikartet er et godt og konkret verktøy for å komme dit. En analyse utført av Oslo Economics viser også at planen er samfunnsøkonomisk lønnsom. Kommunene spiller en viktig rolle i arbeidet, men de mangler mål, midler og kompetanse til å følge opp dette. Det er behov for statlig styring og øremerkede midler.

FFO mener at det må settes mål om et fullt ut universelt utformet Norge i 2035. For skolebygg må fristen settes tidligere, og være den samme som i veikartet - 2030. Veikart for universell utforming av nærskolen 2030 må være et viktig tiltak i kommende handlingsplan for universell utforming, og gjennomføres med bevilgninger fra 2022. Fristen på 2030 må nedfelles i en forskrift til plan- og bygningsloven. Funksjonshemmedes organisasjoner må involveres i arbeidet.

*FFO ber regjeringen realisere Veikart for universell utforming av nærskolen 2020-2030, og sette av kr 200 mill. kroner i 2022, og samme sum årlig frem til 2030, øremerket dette formålet[[3]](#footnote-4).*

**Styrk rammen til Statped**

Statped er en svært viktig instans for muligheten til reell inkludering av de mest utsatte elevene i skolen og samfunnet. Det foreslås i *Meld. St. 6 Tett på! Tidlig innsats og inkluderende fellesskap* et kutt på 150-200 millioner kroner i Statpeds virksomhet over en femårsperiode fra 2020. Ressursene skal blant annet omdisponeres til fordel for varige tiltak for kompetansebygging i kommuner og fylkeskommuner. Det legges opp til at omfordelingen skal skje parallelt i denne perioden, og at Statped i overgangsperioden må opprettholde og utvikle tjenestene rettet mot elever med varige, omfattende eller særlig komplekse behov for tilrettelegging.

Det er uklart hvordan kompetansebyggingen skal skje, og det er bekymringsfullt at det kuttes i Statped før den faktisk har funnet sted. Hvis Statped skal opprettholde samme arbeidsoppgaver med færre midler, rammes tilbudet til de barna som trenger det mest. Statpeds tjenester retter seg allerede mot såkalte lavfrekvente grupper, som det ikke kan forventes at alle kommuner og fylkeskommuner skal ha kompetanse på. De er derfor helt avhengig av den kompetansen Statped har. Det må friske midler til for å sørge for at Statped kan fortsette å gi et kvalitetstilbud på samme nivå som i dag i tillegg til å gi god opplæring lokalt. Rammen til Statped må derfor ikke kuttes, men styrkes, og de 50 mill kronene som er kuttet i 2020 og 2021 må gjeninnsettes.

*FFO ber regjeringen om å styrke rammen til Statped med 50 mill. kroner i 2022[[4]](#footnote-5).*

**Momskompensasjon**

Tall fra Lotteritilsynet desember 2020 viser at det manglet 395 mill. kroner på full momskompensasjon. Av dette representerte rundt 15 mill. kroner i manglende kompensasjon til FFOs organisasjoner. Gapet til full momskompensasjon har fra 2019 økt med 40 mill. kroner, noe som også har økt avkortningen. Dette er en negativ utvikling.

Ambisjonene må økes. Vi trenger en forpliktende opptrappingsplan, en endring til overslagsbevilgning og et tydelig mål for full momskompensasjon i 2024. For å oppnå dette må bevilgningen for 2022 dekke kompensasjon på 90 prosent av momsutgifter for 2021, for organisasjoner med rett på momskompensasjon. I en opptrapping må momskompensasjonen rettighetsfestes på 95 prosent av momsutgiftene i statsbudsjettet for 2023 og 100 prosent og full momskompensasjon i statsbudsjettet for 2024.

*FFO ber om at det i momskompensasjonsordningen for frivillige organisasjoner for 2022 bevilges 90 prosent av momsutgifter for 2021. Vi ber om at ordningen samtidig gjøres om til en rettighetsfestet overslagsordning[[5]](#footnote-6).*

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2022.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Likestillingsminister Abid Q. Raja.

1. FFO sender hvert år et krav knyttet til Inkluderende arbeidsliv til Arbeids- og sosialdepartementet (ASD). ASD får tilsendt en lengre versjon av dette «Finans-kravet». Kravet til ASD er mer direkte tilpasset og målrettet gruppen med funksjonsnedsettelse. [↑](#footnote-ref-2)
2. Likelydende krav er sendt til Kommunal og moderniseringsdepartementet. [↑](#footnote-ref-3)
3. Samme krav er stilet til Kulturdepartementet og Kunnskapsdepartementet. [↑](#footnote-ref-4)
4. Likelydende krav er sendt til Kunnskapsdepartementet. [↑](#footnote-ref-5)
5. Likelydende krav er sendt til Kulturdepartementet. [↑](#footnote-ref-6)